text:  Po otváracej, výsoko gýčovej, hromadnej samovražde adolescentiek som mal obavy, že je zarobené na pekelný prúser. Na šťastie, film sa rýchlo oklepe a do svojho konca si už udrží slušnú úroveň. Hlavné plus tohto pomerne komorného hororu je prostredie. Dobová temnota diváka okamžite pohltí a je umne spracovaná do najmenších detailov: kostýmy, interiéry, inventár, stavby, na tom všetkom si tvorcovia dali záležáť a je to aj poznať. Pocitvý kumšt, žiadna odfláknutá scénická sračka. Kvalitne nasnímané exteriéry vzdialene pripomínajú Sleepy Hollow (čo je myslím slušná poklona), bažinatá cesta do „zatrateného“ domu je však absolútna, vizuálna pastva pre oči! Ľakačky konečne zahŕňajú aj čo-to novátorstva a hlavne, nie sú servírované len tupým vytočením volume do maxima. Chvalabohu, Watkins dokonale pochopil, že dobrý horor nestojí len na infarktových strihoch, hoci dobre spracovaných. Slušne sa tu narába kamerou aj pri dlhších záberoch - pár pohľadov na paninku v čiernom, blúdiacu záhradami a veru nejeden otrlejší by začal predýchavať. Herecky niet čo vytknúť, skôr naopak. Tandem v podaní Harryho Pottera podporovaného tajomným Hindsom funguje a funguje skvele! Vyzdvihujem aj McTeerovú, ktorá svoju vedľajšiu rolu duševne zdevastovanej lady zvládla na jednotku, jej šialené výstupy výborne dotvárajú pocit celkovej hrôzy. Verdikt – po dlhej dobe horor za 5 frčiek, poctivo odmakaný všetkými zúčastnenými.
item_title: Žena v černém
item_directors: James Watkins
item_screenwriters: Jane Goldman
item_cast: Daniel Radcliffe Ciarán Hinds Janet McTeer Liz White Roger Allam Sophie Stuckey Shaun Dooley David Burke Jessica Raine Mary Stockley Alisa Chazanova John R. Walker Lu Corfield Patricia Winker Victor McGuire Alfie Field Tim McMullan Daniel Cerqueira Misha Handley